‘Rassehaat’-veldtog by Tukkies gekapEen van die #TuksSoWhite-frases wat op sosiale media versprei word: Foto: Verskaf Sasco het onlangs ŉ veldtog op die kampus en sosiale media van stapel gestuur met die hutsmerk #TuksSoWhite. Volgens Matlou Pataki, voorsitter van Sasco se Tukkies-tak, is die veldtog nog nie amptelik begin nie, maar die organisasie het solank begin om “die water te toets”. Die veldtog sal binne die volgende twee weke amptelik van stapel gestuur word. Foto’s van plakkate met rasgebaseerde-frases soos “#TuksSoWhite you can see the Voortrekker monument from the HSB” [jy kan die Voortrekkermonument van die Geesteswetenskappegebou af sien], word tans op sosiale media versprei. Foto: Verskaf Pataki het gesê uitsprake dat die #TuksSoWhite-veldtog rassehaat aanvuur, is oningelig en eng. “UP is een van min universiteite wat steeds kwotas vir toelating tot die universiteit en koshuise het. Die 60/40-rassekwota beteken dikwels dat ŉ swart student nie toegang tot die universiteit kan kry nie bloot omdat hy of sy swart is. Mense moenie oningelig oor hierdie kwessie wees nie.” Foto: Verskaf Werner Beineke, voorsitter van AfriForum Jeug Tukkies, het Sasco gekap oor die veldtog en gesê AfriForum verwerp die veldtog ten sterkste. “In ’n tyd waar hoë rassespanning reeds heers en sekere rassegroepe se erfenis ontken en selfs afgebreek word, is dit hartseer dat daar nou haat onder studente aangehits word, wat lei tot polarisasie tussen studente.” Hy het ŉ beroep op die universiteit gedoen om dringend en streng op te tree teen organisasies en politieke partye wat rassehaat onder studente aanvuur. Nicolize Mulder, woordvoerder van die universiteit, het bevestig dat die plakkate onder hulle aandag gebring is. “Volgens UP se beleid moet enige plakkaat of soortgelyke kommunikasie wat op kampus aangebring word, vooraf goedgekeur word, onder meer om die verspreiding van haatspraak, laster of ander soortgelyke skadelike boodskappe te verhoed. Plakkate en bemarkingsmateriaal wat sonder toestemming op kampus aangebring word, word dadelik verwyder,” het sy gesê.